Cost’area, famosa për la fruta (coma la ciresa ‘d Garbagna, ël persi ‘d Volpé, ël pom Carla dla val Borbèra), për ij formagg dont ël Re a l’é ‘l Montebore, da l’inusual forma a piramide tronca a tre o sinch pian, e për ij salum dël Giareul, tra ij quaj ‘l Salam Nòbil, ij Giarolin e ‘l Cusì, produvù con ëd carn ëd crin da ‘d bestie anlevà a lë stat semiservaj, a vnisìa già definìa da la Guida vinicola illustrata della provincia d’Alessandria, publicà dël 1911 coma zòna adata për la produssion vinicola, basà su ‘d vis a còcola rossa coma Barbera, Croatin-a, Frèisa, Nibiò (che, a dispèt dël nòm, a l’é nen Nebieul, ma ‘n biotip ëd Dossèt con rape dal pìcol ross) e a còcola bianca, tra ij quaj Cortèis e Timorass.
L’ideja portant dël progèt ëd Massa, condividùa peui da j’àutri produtor, a l’é stàita cola ‘d dësgropé la Doc da la vis, an gropandla al teritòri ‘d produssion, dont ël vin a l’é espression. Da costa intuission a-i riva la recent sernia dël Consòrsi Tùa Vin Còj Tortonèis ëd concede la marca Derthona, identificativ dël teritòri, ai produtor ëd Timorass ch’a na faso arcesta. La marca a dòvra ‘l nòm latin ëd Torton-a, fondà vers la fin dël sécol II a.C. coma prima colònia roman-a ant ij teritòri selt-ligur dël Piemont atual.
La vis, ch’a l’ha vist ëslarghesse la superfis dedicà da j’ani Otanta dël sécol XIX për la resistensa a l’oidio e al marsum, për peui arculé d’un ters, a deuv, second quaidun, ël nòm al termine croato/croatta, crovata, a indiché che ‘l vin produvù con coste uve, motobin agrèabil për l’intens përfum ëd frut ross, a l’era ‘l tipich bèivagi dël di ‘d festa, quandi precisament un as butava la crovata.